VWSA produseer 200 000ste Polo vir uitvoermark - Solidariteit WêreldSolidariteit Wêreld
Tuis › Soldeer › VWSA produseer 200 000ste Polo vir uitvoermark
VWSA produseer 200 000ste Polo vir uitvoermark
Volgens EngineeringNews het Volkswagen Groep Suid-Afrika (VWSA) 'n nuwe mylpaal bereik toe die 200 000ste motor van die huidige Volkswagen Polo-model wat vir die uitvoermark bestem is, op 31 Januarie van die produksielyn by sy Uitenhage-aanleg afgerol het.
Die Uitenhage-fabriek vervaardig sedert September 2017 die huidige generasie van die Polo. Die maatskappy voer die Polo uit na alle markte vir motors met 'n regterhandstuur en vul ook die produksie aan vir sekere markte vir motors met 'n linkerhandstuur.
Hierdie mylpaal bring ook die totale aantal uitvoere vir die onderneming te staan op op 1,09 miljoen voertuie teen einde Januarie.
In 2019 het die maatskappy 161 954 voertuie vervaardig, en dit oortref sy vorige rekord van 137 758 voertuie wat in 2011 geproduseer is.
"Ons is van plan om op ons sterk prestasie in 2020 voort te bou, sowel in die plaaslike as die uitvoermark, en ons is steeds daartoe verbind om 'n uitnemende produk aan al ons kliënte en die groter gemeenskap te lewer," sê die voorsitter en besturende direkteur van VWSA, Thomas Schaefer.
Boonop het VWSA die jaar 2019 ook afgesluit met 'n markaandeel van 23,4% in passasiersvoertuie, wat beteken dat byna 'n kwart van alle motors wat in die Suid-Afrikaanse mark verkoop word, handelsmerke is wat aan VWSA behoort.